उदालगुरि , 9 नभेम्बरःआसामनि मन्थ्रि हिमन्त बिश्व शर्माजों लोगोसे गुबुन जायखि - जाया हान्जानि दैदेनगिरिया बि टि सिआव गं 25 हेलिकप्टार आरो फ्लाइट बाहायनानै बिसायख'थि फोसावदिंब्लाबो बि पि एफखौ फेजेन्नो हानायनि गोहो गैया । बे बाथ्राखौ दाबिनानै बुंदों बि पि एफनि आफादगिरि हाग्रामा महिलारिआ । रबिबारखालि 32 नं भेरगाव बियाबनि बि पि एफनि बिजाथि नेरसोन बर'नि जानानै बिसायख'थि फोसावदिं मेलआव बाहागो लानानै हाग्रामा महिलारिआ बुङोदि , बि टि सि गोरोबथानि सिगां बे हालामाव जेबो गैयामोन , नाथाय बि टि सि दाजानायनि उनाव बे ओन्सोलाव बि पि एफ दोलोनि दैदेन्नायाव लामा , दालांजों लोगोसे गासै बिथिङावनो जौगानाय फैदों आरो ओन्सोलनि गासै हारि - हारिसाफोरनि जिउ खां राहायावबो गोबां सोलायनाय फैदों । थांनाय 15 बोसोराव बि टि सिनि राइजो - राजाफोरा बि पि एफखौ जेरैबायदि फोथायनानै सरकार खुंनो खाबु होबोदों बेबादिनो बि पि एफ हान्जायाबो राइजो - राजाफोरनि मुलाम्फानि आरो जौगानायनि थाखाय खामानि मावबोदों । लोगोसे इउ पि पि एल दोलोनि आफादगिरि प्रमद बर'खौ सोंखारिनानै बि टि आर गोरोबथानि सायाव हाग्रामा महिलारिआ बुङोदि , बि टि आर गोरोबथाया बर'फोरनि थाखायल' बे गोरोबथाया अनाबर'फोरनि थाखाय नङा । गोरोबथायाव बर'फोरनि थाखायल'  मख 'नाय दं । नाथाय बि टि सि गोरोबथायाव बर'फोरनि अनगायै गासै हारि - हारिसाफोरनि थाखाय रैखाथि , थामोन्था आरो गासै मोन्थायफोरनि थाखाय मख'नाय दङ । बेराफार्से सान्नैसो सिगां मन्थ्रि हिमन्त बिश्व शर्माआ बि पि एफ दैदेन्नाय बि टि सि सरकारखौ सोंखारिनायनि फिनजाथाय महरै मिनिनानै हाग्रामा महिलारिआ बुङोदि , बि टि सिआव मोनबो रोखोमनि करापसन जायाखै । हिमन्तआ जायखिजेखि रावजों सोंखारिया एबा हेंथा बिबुंथि लाखियामानो बिनि रावखौ राइजो - राजाफोरा फोथाया । हिमन्तजों लोगोसे जायखि - जाया दैदेनगिरिआनो बि टि सियाव हेलिकप्टार लानानै बिसायख'थि फोसावदिंब्लाबो बि पि एफखौ फेजेन्नो हानायनि गोहो गैया होन्नानै हाग्रामा महिलारिआ दाबिबावो । भेरगाव बियाबाव रबिबारखालि बिसायख'थि फोसावदिं मेलयाव आइजो बि पि एफनि आफादगिरि सुप्रिया रानी ब्रह्म , एम एल ए कमली बसुमतारि , महेश्वर बर' , बारग' एम एल ए हितेश बसुमतारि , बि टि सिनि बारग' मावफुं सोद्रोमा बनमाली बर' , बि पि एफ हान्जानि ननै सेरफां बियाबनि बिजाथि सुरेश तान्ति , खालिंदुवार बियाबनि बिजाथि बन्जार दैमारि , मुदैबारि बियाबनि बिजाथि जगदिश सरकारमोनजों लोगोसे हान्जानि गोबां दैदेनगिरि आरो रोजा - रोजा सुबुंफोरा बाहागो लादोंमोन । 
बि टि सियाव बिजेपिया गं 25 हेलिकप्टार बाहायनानै बिसायख'थि फोसावदिब्लाबो बि पि एफखौ फेजेन्नो हायाः हाग्रामा महिलारि